Իվան Ստրինիչ

Իվան Ստրինիչ (, ), խորվաթ պրոֆեսիոնալ ֆուտբոլիստ։ Ներկայումս ազատ գործակալ է։ Խաղում է ձախ պաշտպանի դիրքում։

Ակումբային կարիերա

Վաղ կարիերա 
Պրոֆեսիոնալ ֆուտբոլիստի կարիերան Ստրինիչը սկսել է Հայդուկ Սպլիտում։ 2006 թվականին նա միացավ ֆրանսիական Լե Մանին, որի երկրորդ թիմի կազմում 1 տարի անցկացնելուց հետո Ստրինիչը տեղափոխվեց Խորվաթիայի երկրորդ դիվիզիոնում հանդես եկող Հրվատսկի Դրագովոլյաց։

Հայդուկ Սպլիտ 
Թեև Ստրինիչը մոտ էր Դինամո Զագրեբ տեղափոխվելուն, 2008 թվականի ամռանը նա միացավ Հայդուկ Սպլիտին։ Իր պաշտոնական դեբյուտը նշեց հուլիսի 17-ին՝ ՈՒԵՖԱ Գավաթի որակավորման առաջին փուլի Բիրկիրկարայի դեմ խաղում։ Իր առաջին հանդիպումը Խորվաթիայի առաջնությունում անցկացրեց հուլիսի 27-ին՝ Զադարի դեմ խաղում։ Հուլիսի 31-ին՝ ՈՒԵՖԱ Գավաթի Բիրկիրկարայի դեմ պատասխան խաղում նա դարձավ գոլի հեղինակ՝ օգնելով Հայդուկին հաղթել 3-0 հաշվով։

2009-10 մրցաշրջանում Ստրինիչը դարձավ Հայդուկի հիմնական թիմի խաղացող՝ հրավիրվելով Խորվաթիայի ազգային հավաքական։ Իր առաջին գոլը Խորվաթիայի առաջնությունում խփեց 2009 թվականի հոկտեմբերի 31-ին՝ Դինամո Զագրեբի դեմ խաղում։ 2010-11 մրցաշրջանում Ստրինիչը մասնացկեց Հայդուկի՝ Եվրոպայի Լիգայի բոլոր 6 խաղերին ընդդեմ Անդերլեխտի, ԱԵԿ-ի և Զենիտի, սակայն Հայդուկը դուրս մնաց խմբային փուլից։ Բացի այդ նա դարձավ Խորվաթիայի հավաքականի հիմնական ձախ պաշտպանը՝ մասնակցելով Եվրո 2012-ի որակավորման փուլի 9 հանդիպումներից 8-ին։ Հայդուկի առաջին թիմի կազմում Ստրինիչը անցկացրեց 70 հանդիպում՝ դառնալով 5 գոլի և 8 գոլային փոխանցման հեղինակ։

Դնեպր Դնեպրոպետրովսկ 
2011 թվականի հունվարի 27-ին Ստրինիչը տեղափոխվեց Դնեպր Դնեպրոպետրովսկ 4 միլիոն եվրոյի դիմաց։ Իր դեբյուտը ակումբի կազմում նշեց մարտի 6-ին՝ Տավրիայի դեմ խաղում։ Մարտի 20-ին՝ Դինամո Կիևի դեմ խաղում Ստրինիչը խփեց հանդիպման միակ գոլը՝ 1-0 հաշվով հաղթանակ պարգևելով Դնեպրին։ Դնեպրի կազմում Ստրինիչը անցկացրեց 112 հանդիպում՝ դառնալով 4 գոլի և 8 գոլային փոխանցման հեղինակ։

Նապոլի 
2015 թվականի հունվարին Ստրինիչը տեղափոխվեց Նապոլի։ Իր դեբյուտը Սերիա A-ում նշեց հունվարի 18-ին՝ Լացիոյի դեմ խաղում։ Փետրվարի 1-ին՝ Կիևոյի դեմ խաղում նա դարձավ գոլային փոխանցման հեղինակ՝ օգնելով իր թիմին հաղթել 2-1 հաշվով։ Նապոլիի կազմում Ստրինիչը անցկացրեց 2․5 մրցաշրջան՝ մասնակցելով 39 հանդիպման և դառնալով 4 գոլային փոխանցման հեղինակ։

Սամպդորիա 
2017 թվականի օգոստոսի 31-ին Ստրինիչը 2 միլիոն եվրոյի դիմաց տեղափոխվեց Սամպդորիա։ Իր դեբյուտը նշեց սեպտեմբերի 17-ին՝ Տորինոյի դեմ խաղում։ Հոկտեմբերի 15-ին՝ Ատալանտայի դեմ խաղում նա դարձավ գոլային փոխանցման հեղինակ՝ օգնելով Սամպդորիային հաղթել 3-1 հաշվով։ Այս մրցաշրջանում Ստրինիչը անցկացրեց 18 հանդիպում՝ դառնալով 2 գոլային փոխանցման հեղինակ։

Միլան 
2018 թվականի հուլիսի 2-ին Ստրինիչը ազատ գործակալի կարգավիճակով միացավ Միլանին՝ ակումբի հետ կնքելով 3 տարվա պայմանագիր։ Օգոստոսի 18-ին խորվաթի մոտ հայտնաբերեցին սրտի խնդիր, ինչի պատճառով նա ժամանակավորապես կանգնեցրեց ֆուտբոլիստի կարիերան։ Միլանի կազմում Ստրինիչը չանցկացրեց ոչ մի հանդիպում, և 2019 թվականի օգոստոսի 26-ին ակումբը խզեց նրա հետ պայմանագիրը։

Միջազգային կարիերա 
Ստրինիչը հանդես է եկել Խորվաթիայի բոլոր տարիքային երիտասարդական հավաքականներում։ Խորվաթիայի ազգային հավաքականի կազմում իր դեբյուտը նշեց 2010 թվականի մայիսի 19-ին՝ Ավստրիայի դեմ ընկերական խաղում։ Դրանից հետո նա դարձավ ազգային հավաքականի հիմնական թիմի խաղացող։ Ստրինիչը Խորվաթիայի հավաքականի կազմում մասնակցեց Եվրո 2012-ին՝ խաղադաշտ դուրս գալով խմբային փուլի բոլոր 3 խաղերում և գոլային փոխանցում տալով Մարիո Մանջուկիչին Իտալիայի դեմ խաղում, սակայն Խորվաթիան չկարողացավ հաղթահարել խմբային փուլի արգելքը։

Թեև Ստրինիչը մասնակցեց 2014 թվականի աշխարհի առաջնության որակավորման փուլի խաղերին, նա չկարողացավ մասնակցել մրցաշարին վնասվածքի պատճառով։ Փոխարենը նա մասնակցեց Եվրո 2016-ին՝ անցկացնելով 3 հանդիպում։ Խորվաթիան դուրս մնաց 1/8 եզրափակչից՝ հանդիպման ավելացված ժամանակում պարտվելով Պորտուգալիային։

2018 թվականի մայիսին Ստրինիչը ընդգրկվեց Խորվաթիայի՝ աշխարհի առաջնության համար վերջնական կազմում։ Նա մասնակցեց թիմի 7 հանդիպումներից 6-ին, իսկ Խորվաթիան հասավ աշխարհի առաջնության եզրափակիչ, որտեղ 4-2 հաշվով պարտվեց Ֆրանսիային և ստացավ արծաթե մեդալ։

Կարիերայի վիճակագրություն

Ակումբային վիճակագրություն 
2019 թվականի հոկտեմբերի 18-ի դրությամբ

Միջազգային վիճակագրություն 
2019 թվականի հոկտեմբերի 18-ի դրությամբ

Նվաճումներ

Ակումբային 
Հայդուկ Սպլիտ

 Խորվաթիայի գավաթ․ 2009–10

Միջազգային 

 Ֆուտբոլի աշխարհի առաջնություն․ երկրորդ տեղ․ 2018

Ծանոթագրություններ

Արտաքին հղումներ 

 Ստրինիչի պաշտոնական Ինստագրամի էջը
 Ստրինիչը transfermarkt-ում
 Ստրինիչը soccerbase.com-ում
 Ստրինիչը WhoScored.com կայքում
 Ստրինիչը ՈՒԵՖԱ-ի պաշտոնական կայքում
 Ստրինիչը ՖԻՖԱ-ի պաշտոնական կայքում 

Ֆուտբոլի պաշտպաններ
Խորվաթ ֆուտբոլիստներ
Խորվաթիայի հավաքականի ֆուտբոլիստներ
Հայդուկ Սպլիտի ֆուտբոլիստներ
Հրվատսկի Դրագովոլյացի ֆուտբոլիստներ
Դնեպրի ֆուտբոլիստներ
Նապոլիի ֆուտբոլիստներ
Սամպդորիայի ֆուտբոլիստներ
Միլանի ֆուտբոլիստներ
ՈՒԵՖԱ Եվրո 2016-ի ֆուտբոլիստներ
2018 թվականի ֆուտբոլի աշխարհի առաջնության մասնակիցներ
Իտալիայի լեգեոներ ֆուտբոլիստներ
ՈՒԵՖԱ Եվրո 2012-ի ֆուտբոլիստներ